Anton Ollikainen
Ura

Ollikainen on Hämeenlinnan Pallokerhon kasvatti. Hän voitti kauden 2009–2010 päätteeksi B-nuorten SM-hopeaa, kauden 2011–2012 päätteeksi A-nuorten SM-pronssia ja kauden 2012–2013 A-nuorten Suomen-mestaruuden. Kaudella 2013–2014 Ollikainen edusti HPK:n A-nuoria myös Junior Club World Cupissa, joka päättyi hopeaan.
Kaudeksi 2014–2015 Ollikainen siirtyi vuoden mittaisella sopimuksella Mestis-joukkue Heinolan Peliittoihin. Hänen tulokaskautensa toi 56 runkosarjaottelussa tehot 10+12=22. Ollikainen oli joukkueen ainoa kauden kaikki 56 runkosarjaottelua pelannut pelaaja. Kaudeksi 2015–2016 hän siirtyi TUTO Hockeyn riveihin, josta Ollikainen siirtyi kaudeksi 2016–2017 jatkamaan Mestis-uraansa Kajaanin Hokkiin.
Ollikainen olisi jatkanut Hokissa myös kaudella 2017–2018, mutta joukkue jäi kuitenkin ilman Mestis-lisenssiä, ajautui konkurssiin ja näin ollen Ollikaisen sopimus purettiin. Kauden kynnyksellä, syyskuussa 2017 hän sai lopulta sopimuksen Lempäälän Kisan Mestis-joukkueeseen. Ollikainen oli kymmenellä osumallaan joukkueen kolmanneksi paras maalintekijä. Kaudeksi 2018–2019 hänet nimettiin LeKin varakapteeniksi. Ollikainen lainattiin seuran yhteistyöjoukkueeseen, SM-liigajoukkue Tapparaan 18. tammikuuta 2019 pelattuun vierasotteluun Saimaan Palloa vastaan. Hänet merkittiin liigadebyytissään joukkueen nelosketjun oikeaan laitaan Juhani Jasun ja Matias Lehtosen viereen. Ollikainen sai ottelussa jääaikaa 9.29 minuuttia. Liigauransa avausmaalin hän teki seitsemännessä ottelussaan 8. helmikuuta 2019 KooKoota vastaan. Pauli Järvinen valitsi Ollikaisen ottelun Alumnien tähtien kolmostähdeksi. Noin viikkoa myöhemmin siirtotakarajalla hän teki Tapparan kanssa loppukauden kattavan jatkosopimuksen. Ollikainen pelasi joukkueessa kaikkiaan 11 runkosarjaottelua tehden yhden maalin, mutta hän ei kuitenkaan saanut peliaikaa pudotuspeleissä. Huhtikuussa 2019 Ollikainen teki Tapparan kanssa vuoden mittaisen jatkosopimuksen.
Alkukaudella 2019–2020 Ollikainen pelasi Tapparassa kaksi runkosarja- ja kaksi Mestarien liigan ottelua ilman tehopisteitä. Syyskuussa seura lainasi hänet toistaiseksi voimassa olevalla sopimuksella Mestis-joukkue Kooveehen. Lokakuussa Ollikaisen teki joukkueen kanssa jatkettiin loppukauden kattavan sopimuksen. Tammikuussa 2020 hänet nimettiin Kooveen kapteeniksi Slovakiaan siirtyneen Mikko Pukan tilalle. Ollikainen jakoi lopulta tehoilla 17+22=39 joukkueen sisäisen pistepörssin kolmannen sijan Jimi Kurosen kanssa.
Ollikainen siirtyi kaudeksi 2020–2021 vuoden mittaisella sopimuksella Mestiksen nousijajoukkue Kiekko-Espoon riveihin. Hänet nimettiin joukkueen varakapteeniksi, mutta Ollikainen nousi loppukaudella Kiekko-Espoon kapteeniksi, kun Arto Laatikainen siirtyi SM-liigaan tammikuussa 2021. Ollikainen jakoi tehoilla 8+9=17 joukkueen sisäisen pistepörssin neljännen sijan Aleksi Järvisen kanssa. Elokuussa 2021 hän teki Kiekko-Espoon kanssa vuoden mittaisen jatkosopimuksen. Ollikainen voitti kauden 2021–2022 päätteeksi Mestis-hopeaa. Syyskuussa 2022 hän teki Kiekko-Espoon kanssa taas vuoden mittaisen jatkosopimuksen. Kaudella 2022–2023 hän teki pudotuspeleissä kolme voittomaalia. Neljännessä välieräottelussa 12. huhtikuuta 2023 vieraissa joensuun Kiekko-Poikia vastaan Ollikainen teki kaksi maalia, joista ensimmäinen ylivoimalla syntynyt osuma jäi Kiekko-Espoon voittomaaliksi. Toisella osumallaan hän viimeisteli joukkueelle 0–3-voiton vastustajan tyhjään maaliin ja Kiekko-Espoo eteni finaaleihin. Kuudennessa finaaliottelussa 28. huhtikuuta 2023 vieraissa Imatran Ketterää vastaan Ollikainen ratkaisi joukkueelle 3–4-voiton ensimmäisessä jatkoerässä ajassa 61.36 ja se ratkaisi Kiekko-Espoolle Mestiksen mestaruuden. Hän voitti kauden aikana myös Suomen Cupin.